NARIADENIE EURÓPSKEJ CENTRÁLNEJ BANKY (ES) č. 4/2007
zo 14. decembra 2006,
ktorým sa mení a dopĺňa nariadenie (ES) č. 2423/2001, ktoré sa týka konsolidovanej súvahy sektora peňažných finančných ústavov
(ECB/2006/20)
RADA GUVERNÉROV EURÓPSKEJ CENTRÁLNEJ BANKY,
so zreteľom na nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (1), a najmä na jeho článok 5 ods. 1 a článok 6 ods. 4,
keďže:
(1)
Nariadenie Európskej centrálnej banky (ES) č. 2423/2001 z 22. novembra 2001, ktoré sa týka konsolidovanej súvahy sektora peňažných finančných ústavov (2), vyžaduje, aby peňažné finančné ústavy štvrťročne vykazovali štatistické údaje členené podľa krajín a mien. Nariadenie (ES) č. 2423/2001 je potrebné zmeniť a doplniť tak, aby sa požiadavky na štatistické vykazovanie rozšírili na údaje týkajúce sa Bulharska a Rumunska, ktoré 1. januára 2007 pristúpia k Európskej únii.
(2)
Podľa nariadenia (ES) č. 2423/2001 je vykazovanie štvrťročných údajov o pozíciách voči protistranám, ktoré sú rezidentami na územiach členských štátov, ktoré prijali euro, povinné. Nariadenie (ES) č. 2423/2001 je preto potrebné zmeniť a doplniť tak, aby sa zohľadnilo prijatie eura Slovinskom,
PRIJALA TOTO NARIADENIE:
Článok 1
Nariadenie (ES) č. 2423/2001 sa mení a dopĺňa takto:
1.
V článku 4 ods. 2 sa slová „symbolom #“ nahrádzajú slovami „symbolom # alebo *“.
2.
Prílohy I a V sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Vo Frankfurte nad Mohanom 14. decembra 2006